C 444/32

Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2022/C 444/10)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Sörmlands Ädel”

EU-nro: PGI-SE-02629 – 1.9.2020

SAN ( ) SMM (X)

1. Nimi/nimet

”Sörmlands Ädel”

2. Jäsenvaltio tai kolmas maa

Ruotsi

3. Maataloustuotteen tai elintarvikkeen kuvaus

3.1. Tuotelaji

Luokka 1.3 Juustot

3.2. Kuvaus 1 kohdassa nimetystä tuotteesta

Sörmlands Ädel on pehmeä, kypsä sinihomejuusto[1], joka valmistetaan pastöroidusta lehmän luomutäysmaidosta.

Suojatun merkinnän ”Sörmlands Ädel” saaneet juustot ovat seuraavien vaatimusten mukaiset:

Fysikaaliset ominaisuudet:

Muoto: Juusto on lieriön muotoinen, ja sen halkaisija on 19–21 cm ja korkeus 10–12 cm.

Paino: 2,8–3,0 kg

Kypsytysaika: 5–12 kuukautta

Kemialliset ominaisuudet:

Kosteuspitoisuus: 45–48 %

Kuiva-ainepitoisuus: 52–55 %

Suolapitoisuus: 2 %

Rasvapitoisuus: 32–34 % (58–65 % kuiva-aineesta)

Proteiini: 21–23 % (38–44 % kuiva-aineesta)

Aistinvaraiset ominaisuudet

Ulkomuoto: Pinta: Kukkaisa. Juuston ylä- ja alapinta ovat lämpimän keltaiset, ja niissä on pähkinänruskeita ja tummanharmaita sävyjä. Ulkoreuna on pähkinänruskea, ja siinä on tummanharmaita ja lämpimän keltaisia sävyjä.

Leikkauspinta: Yhtenäisen keltainen (NCS S1010-Y) sinivihrein homeraidoin (NCS S5020-B30G).

Koostumus: Pehmeä/puolipehmeä, elastinen koostumus.

Tuoksu: Lämpimän hapatetun voin perustuoksu, jossa kosteaa kellaria sienten ja tryffelien vivahtein sekä vieno appelsiinin hedelmälihan ja pomeranssin vivahde.

Maku: Leveä, pyöreä, kermaisa ja monivivahteinen. Maukas vailla terävyyttä tai hapokkuutta. Happamia vivahteita, suolaa ja umamia, kellaria, tallia ja karamellia. Maku vahvistuu juuston kypsyessä.

Jälkimaku: Pitkä ja täyteläinen jälkimaku, joka täyttää suun. Umami, voi, tasapainoinen suolaisuus ja happamuus.

Suutuntuma: Kermainen, täyteläinen ja pyöreä, miellyttävän suolainen ja hennon mutta miellyttävän rakeinen.

Sörmlands Ädel kuuluu happamien sinihomejuustojen luokkaan (bleu acid). Sen monivivahteinen maku ja tuoksu saavat aikaan harmonisen kokemuksen. Sörmlands Ädel -homejuusto on maukasta, ja sen jälkimaku on pitkä ja miellyttävä. Siinä ei ole muissa kypsytetyissä bleu acid -tyypin sinihomejuustoissa tavattavaa karvautta.

Raaka-aineet: Luomutäysmaito, joka saadaan seuraavien rotujen lehmistä: Svensk röd och vit boskap (SRB), Svensk låglandsboskap (SLB) ja Svensk kullig boskap (SKB). Lehmät lypsetään 2–3 kertaa päivässä. Maito jäähdytetään, minkä jälkeen se valmistetaan juustoksi juustomeijerissä. Maito saa olla enintään 72 tunnin takaista. Sen rasvapitoisuusprosentti vaihtelee välillä 4,3–4,6 ja valkuaisainepitoisuus on 3,5–3,7 prosenttia vuodenajan (laidunnus vai rehuseosruokinta) ja karjan rotukoostumuksen mukaan.

Lisäaineet: Ruokasuola (NaCl), mesofiiliset hapatusbakteerit (Lactococcus lactis, Lactobacillus cremoris, Lactobacillus diacetylactis, Leuconostoc cremoris ja Streptococcus thermophilus), luonnollinen juoksete ja sinihomeviljelmä (Penicillium roqueforti).

[1] Codex-standardi 283–1978.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Lehmiä ruokitaan luonnonmukaisesti tuotetulla rehulla. Kesällä eli toukokuusta syyskuuhun lehmät ovat ulkona ja laiduntavat niityillä. Niinä ajankohtina, jolloin lehmät eivät saa ravinnokseen tarpeeksi ruohoa laitumilta, niille voidaan antaa luomurehuseosta, jossa on säilörehua, korsia, viljaa (ohra (Hordeum vulgare), kaura (Avena sativa) ja vehnä (Triticum aestivum)), härkäpapu (Vicia faba), kivennäisaineita, suolaa ja kalkkia.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Sörmlands Ädel -juusto on valmistettava 4 kohdassa määritellyllä alueella. Valmistukseen kuuluvat seuraavat vaiheet: Lehmät lypsetään ja maito pastöroidaan. Maitoon sekoitetaan maitohappobakteereita ja sinihomeviljelmää. Juustouma leikataan rakeiksi ja pannaan muotteihin. Juustoja puristetaan, käännetään säännöllisesti ja suolataan.

Sinihomeen kasvua edistetään tekemällä juustoon reikiä. Sen jälkeen juustot kääritään kelmuun ja jätetään kypsymään.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6. Tuotteen, johon rekisteröity nimi viittaa, merkitsemistä koskevat erityiset säännöt

—

4. Maantieteellisen alueen tarkka rajaus

Sörmlands Ädel -juuston tuotantoalue kattaa Södermanlandin läänin.

5. Yhteys maantieteelliseen alueeseen

Yhteys perustuu Sörmlands Ädel -juuston erityisominaisuuksiin, jotka johtuvat pääosin juuston maantieteellisestä alkuperästä.

Kolmen eri rodun lehmistä saatava maito ja maantieteellisellä alueella kehittynyt taitotieto antavat Sörmlands Ädel -juustolle seuraavat ominaisuudet: hapatetun voin ja kostean kellarin tuoksu sekä pyöreä, kermainen ja monivivahteinen maku, jossa on hieman happamia vivahteita sekä kellaria, tallia ja karamellia. Juusto on myös maukasta, ja sen jälkimaku on pitkä ja miellyttävä. Siinä ei ole muissa kypsytetyissä bleu acid -tyypin sinihomejuustoissa tavattavaa karvautta.

Sörmlands Ädel -juuston tuotantomenetelmä on ainutlaatuinen: valmistuksessa käytetään kahden eri Penicillium roqueforti -kannan sekoitusta, joka antaa juustolle laajan ja monivivahteisen makujen kirjon.

Sörmlands Ädel -juuston ominaisuudet juontuvat juustonvalmistajan kokemuksesta ja kyvystä mukauttaa juustonvalmistusprosessia näkö-, maku- ja tuntoaistinsa varassa esimerkiksi silloin kun maidon rasva- ja proteiinipitoisuudet ovat eri vuodenaikoina erilaiset. Prosessia mukautetaan vaihtelemalla aikaa ja lämpötilaa Sörmlands Ädel -juuston eri valmistusvaiheissa.

Juuston muotitusta varten juustonvalmistaja määrittelee, milloin juustouman rakenne, raekoko ja kosteuspitoisuus ovat oikeat. Sinihomeella ja maitohappobakteereilla on näet oltava suotuisat, entsyymitoimintaa edistävät kasvuolosuhteet, mikä on edellytys maitorasvan pilkkoutumiselle ja sitä myötä Sörmlands Ädel -juuston aistinvaraisten ominaisuuksien kehittymiselle.

Kypsymisvaiheessa sinihomeen kasvua edistetään tekemällä juustoihin reikiä, joiden kautta juustoon pääsee happea ja hiilidioksidi pääsee pois. Juustonvalmistaja säätelee sinihomeen kasvuvauhtia toisaalta käärimällä juuston erikoiskelmuun kaasujen vaihdunnan hillitsemiseksi ja toisaalta laskemalla juuston kypsytyslämpötilaa.

Tuote-eritelmän julkaisutiedot

https://www.livsmedelsverket.se/globalassets/produktion-handel-kontroll/livsmedelsinformation-markning-halsopastaenden/skyddade-beteckningar/produktbeskrivning-sormlands-adel-2021-06-13.pdf

(1) EUVL L 343, 14.12.2012, s. 1.